Frederikshavn White Hawks har skaffet en ny back til truppen. Den 25-årige Phil Paquet har foreløbigt skrevet under på en kontrakt for et år med det nordjyske ishockeyhold. - Vi er sikre på, at Phil Paquet bliver en stor forstærkning på vores backside, samtidig med at han er en stærk spiller i powerplay med hans store skudstyrke. Phil er 25 år, 191 centimeter og vejer 104 kilo, men trods sin store størrelse er han en særdeles god skøjteløber, hvorfor han også fremadrettet er særdeles stærk, skriver klubben i en pressemeddelelse. Klubben spår den nye canadier på holdet en vigtig rolle i den kommende sæson, hvor de forventer, at han får et stort ansvar på isen. Phil Paquet skal spille i trøje nummer 2.
White Hawks har skrevet kontrakt med canadieren Phil Paquet for næste sæson.